CELEX: 62019CN0407
Language: el
Date: 2019-05-24 00:00:00
Title: Υπόθεση C-407/19: Αίτηση προδικαστικής αποφάσεως την οποία υπέβαλε το Raad van State (Βέλγιο) στις 24 Μαΐου 2019 — Katoen Natie Bulk Terminals NV, General Services Antwerp NV κατά Belgische Staat

26.8.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 288/26
            
         
      Αίτηση προδικαστικής αποφάσεως την οποία υπέβαλε το Raad van State (Βέλγιο) στις 24 Μαΐου 2019 — Katoen Natie Bulk Terminals NV, General Services Antwerp NV κατά Belgische Staat
      (Υπόθεση C-407/19)
      (2019/C 288/33)
      Γλώσσα διαδικασίας: η ολλανδική
      
         Αιτούν δικαστήριο
      
      Raad van State
      
         Διάδικοι στην υπόθεση της κύριας δίκης
      
      
         Αιτούσες: Katoen Natie Bulk Terminals NV, General Services Antwerp NV
      
         Καθού: Belgische Staat
      
         Προδικαστικά ερωτήματα
      
      
                  1)
               
               
                  Πρέπει το άρθρο 49, 56, 45, 34, 35, 101 ή 102 ΣΛΕΕ, ενδεχομένως σε συνδυασμό με το άρθρο 106, παράγραφος 1, ΣΛΕΕ, να ερμηνευθεί υπό την έννοια ότι αντίκειται στη ρύθμιση του άρθρου 1 του βασιλικού διατάγματος της 5ης Ιουλίου 2004«σχετικά με την αναγνώριση των λιμενεργατών στις λιμενικές περιοχές που εμπίπτουν στο πεδίο εφαρμογής του νόμου της 8ης Ιουνίου 1972 σχετικά με τη λιμενική εργασία» σε συνδυασμό με το άρθρο 2 του εν λόγω διατάγματος, ήτοι στη ρύθμιση κατά την οποία οι λιμενεργάτες υπό την έννοια του άρθρου 1, παράγραφος 1, σημείο 1, του προαναφερθέντος διατάγματος κατά την αναγνώρισή τους από μία διοικητική επιτροπή –συγκροτούμενη ισομερώς από μέλη που ορίζονται αφενός από τις οργανώσεις εργαζομένων που εκπροσωπούνται στην οικεία υποεπιτροπή ίσης εκπροσωπήσεως και αφετέρου από τις εργοδοτικές οργανώσεις που εκπροσωπούνται σε αυτήν– είτε γίνονται δεκτοί στη «δεξαμενή λιμενεργατών» είτε όχι, λαμβανομένης υπόψη της ανάγκης για εργατικό δυναμικό, εάν ταυτοχρόνως ληφθεί υπόψη ότι για την εν λόγω διοικητική επιτροπή δεν προβλέπεται προθεσμία λήψεως αποφάσεως και ότι κατά των αποφάσεών της περί αναγνωρίσεως χωρεί μόνον ένα ένδικο βοήθημα;
               
            
                  2)
               
               
                  Πρέπει το άρθρο 49, 56, 45, 34, 35, 101 ή 102 ΣΛΕΕ, ενδεχομένως σε συνδυασμό με το άρθρο 106, παράγραφος 1, ΣΛΕΕ, να ερμηνευθεί υπό την έννοια ότι αντίκειται στη ρύθμιση του άρθρου 4, παράγραφος 1, σημεία 2, 3, 6 και 8, του βασιλικού διατάγματος της 5ης Ιουλίου 2004, όπως τροποποιήθηκε με το άρθρο 4, σημεία 2, 3, 4 ή 6, του προσβαλλόμενου βασιλικού διατάγματος της 10ης Ιουλίου 2016, ήτοι στη ρύθμιση κατά την οποία η αναγνώριση ενός εργαζομένου ως λιμενεργάτη προϋποθέτει ότι αυτός α) κρίνεται ικανός από την εξωτερική υπηρεσία προλήψεως και προστασίας της υγείας στον χώρο εργασίας, στην οποία ανήκει η εργοδοτική οργάνωση που προσδιορίζεται ως εντεταλμένη βάσει του άρθρου 3bis του νόμου της 8ης Ιουνίου 1972«σχετικά με τη λιμενική εργασία», β) έχει επιτύχει στις ψυχοτεχνικές δοκιμασίες που διεξήγαγε το εντεταλμένο για τον σκοπό αυτό από την αναγνωρισμένη εργοδοτική οργάνωση όργανο βάσει του ίδιου άρθρου 3bis του νόμου της 8ης Ιουνίου 1972, γ) έχει παρακολουθήσει επί τρεις εβδομάδες τα προπαρασκευαστικά μαθήματα για την εργασιακή ασφάλεια και την απόκτηση της τεχνικής επάρκειας και έχει επιτύχει στις τελικές εξετάσεις, καθώς και δ) έχει ήδη συνάψει σύμβαση εργασίας, όταν πρόκειται για λιμενεργάτη που δεν προέρχεται από τη «δεξαμενή λιμενεργατών», ενώ οι αλλοδαποί λιμενεργάτες πρέπει να μπορούν να αποδείξουν σε σχέση με το άρθρο 4, παράγραφος 3, του βασιλικού διατάγματος της 5ης Ιουλίου 2004 ότι πληρούν συγκρίσιμες προϋποθέσεις σε άλλο κράτος μέλος, προκειμένου να μην υπόκεινται πλέον σε αυτές τις προϋποθέσεις για τους σκοπούς της προσβαλλόμενης ρυθμίσεως;
               
            
                  3)
               
               
                  Πρέπει το άρθρο 49, 56, 45, 34, 35, 101 ή 102 ΣΛΕΕ, ενδεχομένως σε συνδυασμό με το άρθρο 106, παράγραφος 1, ΣΛΕΕ, να ερμηνευθεί υπό την έννοια ότι αντίκειται στη ρύθμιση του άρθρου 2, παράγραφος 3, του βασιλικού διατάγματος της 5ης Ιουλίου 2004, όπως τροποποιήθηκε με το άρθρο 2 του προσβαλλόμενου βασιλικού διατάγματος της 10ης Ιουλίου 2016, ήτοι στη ρύθμιση κατά την οποία η διάρκεια της αναγνωρίσεως των λιμενεργατών που δεν προέρχονται από τη «δεξαμενή λιμενεργατών» και για τον λόγο αυτόν προσλαμβάνονται άμεσα με σύμβαση εργασίας από έναν εργοδότη σύμφωνα με τον νόμο της 3ης Ιουλίου 1978«σχετικά με τις συμβάσεις εργασίας», περιορίζεται στη διάρκεια αυτής της συμβάσεως εργασίας, με αποτέλεσμα να απαιτείται κάθε φορά η κίνηση νέας διαδικασίας αναγνωρίσεως;
               
            
                  4)
               
               
                  Πρέπει το άρθρο 49, 56, 45, 34, 35, 101 ή 102 ΣΛΕΕ, ενδεχομένως σε συνδυασμό με το άρθρο 106, παράγραφος 1, ΣΛΕΕ, να ερμηνευθεί υπό την έννοια ότι αντίκειται στη ρύθμιση του άρθρου 13/1 του βασιλικού διατάγματος της 5ης Ιουλίου 2004, όπως τροποποιήθηκε με το άρθρο 17 του βασιλικού διατάγματος της 10ης Ιουλίου 2016, ήτοι στη μεταβατική ρύθμιση κατά την οποία η σύμβαση εργασίας στην οποία αναφέρεται το τρίτο προδικαστικό ερώτημα πρέπει να είναι αρχικώς αορίστου χρόνου, από την 1η Ιουλίου 2017 για τουλάχιστον δύο έτη, από την 1η Ιουλίου 2018 για τουλάχιστον ένα έτος, από την 1η Ιουλίου 2019 για τουλάχιστον έξι μήνες και από την 1η Ιουλίου 2020 για ελεύθερα προσδιοριζόμενη διάρκεια;
               
            
                  5)
               
               
                  Πρέπει το άρθρο 49, 56, 45, 34, 35, 101 ή 102 ΣΛΕΕ, ενδεχομένως σε συνδυασμό με το άρθρο 106, παράγραφος 1, ΣΛΕΕ, να ερμηνευθεί υπό την έννοια ότι αντίκειται στη ρύθμιση του άρθρου 15/1 του βασιλικού διατάγματος της 5ης Ιουλίου 2004, όπως τροποποιήθηκε με το άρθρο 18 του βασιλικού διατάγματος της 10ης Ιουλίου 2016, ήτοι στη (μεταβατική) ρύθμιση κατά την οποία οι αναγνωρισμένοι υπό το καθεστώς της παλαιάς ρυθμίσεως λιμενεργάτες αναγνωρίζονται αυτομάτως ως λιμενεργάτες της «δεξαμενής λιμενεργατών», με αποτέλεσμα να περιορίζεται η δυνατότητα ενός εργοδότη να απασχολήσει άμεσα (με σύμβαση εργασίας αορίστου χρόνου) τους λιμενεργάτες αυτούς και να εμποδίζονται οι εργοδότες να κρατήσουν καλούς εργάτες συνάπτοντας άμεσα μαζί τους σύμβαση αορίστου χρόνου και προσφέροντας σε αυτούς εργασιακή ασφάλεια σύμφωνα με τους κανόνες του γενικού εργατικού δικαίου;
               
            
                  6)
               
               
                  Πρέπει το άρθρο 49, 56, 45, 34, 35, 101 ή 102 ΣΛΕΕ, ενδεχομένως σε συνδυασμό με το άρθρο 106, παράγραφος 1, ΣΛΕΕ, να ερμηνευθεί υπό την έννοια ότι αντίκειται στη ρύθμιση του άρθρου 4, παράγραφος 2, του βασιλικού διατάγματος της 5ης Ιουλίου 2004, όπως τροποποιήθηκε με το άρθρο 4, σημείο αριθμός 7, του βασιλικού διατάγματος της 10ης Ιουλίου 2016, ήτοι στη ρύθμιση κατά την οποία συλλογική σύμβαση εργασίας ορίζει τους γενικούς και ειδικούς όρους υπό τους οποίους μπορεί ένας λιμενεργάτης να απασχοληθεί σε άλλη λιμενική περιοχή από εκείνη στην οποία έχει αναγνωριστεί, με αποτέλεσμα να περιορίζεται η κινητικότητα των εργαζομένων μεταξύ των λιμενικών περιοχών, χωρίς ο ίδιος ο νομοθέτης να διευκρινίζει ποιοι μπορούν να είναι αυτοί οι γενικοί και ειδικοί όροι;
               
            
                  7)
               
               
                  Πρέπει το άρθρο 49, 56, 45, 34, 35, 101 ή 102 ΣΛΕΕ, ενδεχομένως σε συνδυασμό με το άρθρο 106, παράγραφος 1, ΣΛΕΕ, να ερμηνευθεί υπό την έννοια ότι αντίκειται στη ρύθμιση του άρθρου 1, παράγραφος 3, του βασιλικού διατάγματος της 5ης Ιουλίου 2004, όπως τροποποιήθηκε με το άρθρο 1, σημείο 2, του βασιλικού διατάγματος της 10ης Ιουλίου 2016, ήτοι στη ρύθμιση κατά την οποία οι εργαζόμενοι (στον τομέα της εφοδιαστικής), που κατά την έννοια του άρθρου 1 του βασιλικού διατάγματος της 12ης Ιανουαρίου 1973«σχετικά με τη σύσταση της επιτροπής ίσης εκπροσωπήσεως για τη λειτουργία των λιμένων καθώς και για τον προσδιορισμό της ονομασίας και της αρμοδιότητας αυτής» εκτελούν εργασία σε τόπους όπου εμπορεύματα υφίστανται, για την προετοιμασία της περαιτέρω διανομής ή αποστολής τους, μεταποίηση που οδηγεί εμμέσως σε αποδεικνυόμενη προστιθέμενη αξία, πρέπει να διαθέτουν πιστοποιητικό ασφαλείας το οποίο ισχύει ως αναγνώριση υπό την έννοια του νόμου της 8ης Ιουνίου 1972«σχετικά με τη λιμενική εργασία», λαμβανομένου υπόψη συναφώς του γεγονότος ότι το πιστοποιητικό αυτό το ζητά εργοδότης που έχει συνάψει με εργαζόμενο σύμβαση εργασίας για την εκτέλεση αντίστοιχων δραστηριοτήτων, ότι η έκδοσή του γίνεται κατόπιν καταθέσεως της συμβάσεως εργασίας και του ατομικού δελτίου ταυτότητας και ότι οι ειδικοί όροι της ακολουθητέας διαδικασίας προσδιορίζονται σε συλλογική σύμβαση, χωρίς ο νομοθέτης να είναι σαφής ως προς το σημείο αυτό;